b"\n_START_ARTICLE_\nChester\n_START_SECTION_\nGeografia\n_START_PARAGRAPH_\nChester est\xc3\xa0 sobre una zona de pedra de gres que es va formar durant el Tri\xc3\xa0sic que s'eleva fins a 42 metres a la corba natural que feia el riu Dee quan inicia el seu estuari, abans que els curs d'aquest riu fos alterat al segle\xc2\xa0xviii. La roca mare forma el que es coneix com a pedra de c\xc3\xb2dols de Chester, un tipus de roca formada per l'aglomeraci\xc3\xb3 de c\xc3\xb2dols comprimits en estrats. En retirar-se el gel de l'\xc3\xa8poca glacial, gran quantitat de sorra i marga van ocupar els llocs on no hi havia roca. _NEWLINE_L'\xc3\xa0rea nord i est de Chester s\xc3\xb3n boscos i bruguerar, mentre que l'\xc3\xa0rea oest vers l'estuari hi ha la zona habitada i els aiguamolls.\n_START_SECTION_\nAdministraci\xc3\xb3\n_START_PARAGRAPH_\nEst\xc3\xa0 dividida en disset barris: Bache, Blacon, Boughton, Curzon Park, Great Boughton, Handbridge, Hoole, Huntington, Kingsway, Lache, Newton, Newtown, Queens Park, Saltney, Upton, Vicars Cross, Westminster Park._NEWLINE_Fora de la ciutat hi ha cinc \xc3\xa0rees amb nuclis de poblaci\xc3\xb3:  Saughall, Mollington, Christleton, Tarvin i Mickle Trafford.\n_START_SECTION_\nHist\xc3\xb2ria\n_START_PARAGRAPH_\nL'any 79 els romans van establir un campament militar en el lloc on ara est\xc3\xa0 Chester, que era un territori habitat pels celtes cornovii.El van anomenr Deva Victrix Castra, i els serviria de base per expansi\xc3\xb3 cap al nord. La paraula Deva podria ser una variant del nom del riu Dee; Victrix ve del nom de la legi\xc3\xb3 que la va fundar, la Legio XX Valeria Victrix, i el nom actual Chester, deriva de la paraula llatina Castra, que vol dir \xc2\xabcampament\xc2\xbb. La fortificaci\xc3\xb3 era un 20% m\xc3\xa9s gran que altres fetes pels romans a Brit\xc3\xa0nia. Hi havia un amfiteatre amb capacitat per acollir entre 8.000 o 10.000 espectadors i un aedes excavat a la roca, dedicat a Minerva. La seguretat d'aquesta fortificaci\xc3\xb3 va atreure fam\xc3\xadlies de mercaders i artesans que s'hi van establir i van continuar residint despr\xc3\xa9s de l'abandonament del lloc pels romans._NEWLINE_Despr\xc3\xa9s la ciutat va passar a formar part del Regne de Powys, que l'anomenaven Cair Legion i tamb\xc3\xa9 Legeceaster. Agust\xc3\xad de Canterbury, enviat des de Roma pel papa Gregori el Gran va convocar un s\xc3\xadnode aqu\xc3\xad per demanar els bisbes locals que no s'apartessin de les pr\xc3\xa0ctiques cristianes establertes pel papa, per\xc3\xb2 els bisbes es van mostrar contraris i van preferir obeir els reis en comptes del papa. Al mateix temps els diferents regnes del territori estaven desunits i Chester va ser l'escenari d'una batalla entre el regne de Gal\xc2\xb7les i els regnes anglosaxons, despr\xc3\xa9s de la qual les tensions van continuar fins es van unir contra la invasi\xc3\xb3 dels danesos._NEWLINE_El rei \xc3\x86thelred de M\xc3\xa8rcia va ordenar la construcci\xc3\xb3 de l'esgl\xc3\xa9sia de sant Joan Baptista, que m\xc3\xa9s endavant esdevindria la catedral. \xc3\x86thelfleda, filla d'Alfred el Gran va fer refor\xc3\xa7ar la muralla i el 907 va inaugurar una altra esgl\xc3\xa9sia dedicada a sant Pere._NEWLINE_Durant la conquesta normanda de Guillem el Conqueridor el seu ex\xc3\xa8rcit va destruir 200 cases de Chester i despr\xc3\xa9s la ciutat va quedar sota el control d'Hugh d'Avranches, el primer comte de Chester. El rei Enric III hi va fer construir en pedra el castell l'any 1245. Durant anys va ser un enclavament defensiu contra els atacs dels gal\xc2\xb7lesos que no acceptaven la submissi\xc3\xb3 a Anglaterra i tamb\xc3\xa9 va ser el lloc on s'aplegaven les forces militars que sortien cap a Irlanda. Segons un monjo cronista de l'abadia de sant Werburg a Chester, anomenat Lucian, la ciutat tenia un port al qual arribaven vaixells des d'Aquit\xc3\xa0nia, Espanya, Irlanda i Alemanya carregats de vi i altres mercaderies. Durant el segle\xc2\xa0xiii, Chester va comen\xc3\xa7ar a agafar fama pel comer\xc3\xa7 de pells. Amb el pas dels segles l'estuari es va anar omplint de sediments i els vaixells nom\xc3\xa9s podien arribar fins a Neston, des d'on portaven les mercaderies a Chester. _NEWLINE_El 1645, esclatada la guerra civil, els parlamentaris van assetjar la ciutat i van fet un trep a la muralla per\xc3\xb2 no van aconseguir entrar. L'endem\xc3\xa0 va arribar el rei amb el seu ex\xc3\xa8rcit i pensava passar-hi la nit per\xc3\xb2 els parlamentaris van tornar a atacar. La batalla es va allargar fins a l'endem\xc3\xa0 i Carles I es va refugiar a la catedral i despr\xc3\xa9s va poder marxar inadvertit. Els vilatans van continuar suportant el setge deu dies m\xc3\xa9s fins que la fam i la malaltia els va fer desistir._NEWLINE_Al final del segle\xc2\xa0xviii el port de Liverpool havia comen\xc3\xa7at a ser escollit pels vaixells que salpaven cap a Am\xc3\xa8rica i finalment va atreure tamb\xc3\xa9 els vaixells de mercaderies que abans anaven a Chester. Aix\xc3\xb2 va afectar seriosament l'economia de la vila. En l'era georgiana es va recuperar, ja que molts arist\xc3\xb2crates triaven aquesta ciutat que havia estat for\xc3\xa7a reconstru\xc3\xafda despr\xc3\xa9s de la guerra i tenia un aspecte net i modern. El m\xc3\xa9s destacat resident el duc de Westminster. Amb la construcci\xc3\xb3 del canal de Chester s'esperava que els empresaris hi establirien ind\xc3\xbastries per\xc3\xb2 no va ser aix\xc3\xad i li van posar el sobrenom de \xc2\xabprimer canal fracassat\xc2\xbb. En aquesta \xc3\xa8poca s'hi va construir un pont de ferro perqu\xc3\xa8 el ferrocarril pass\xc3\xa9s per sobre del riu, per\xc3\xb2 es va esfondrar el 1847 quan passava un tren. Aquest desastre va llan\xc3\xa7ar l'alarma sobre altres ponts semblants dissenyats per Robert Stephenson._NEWLINE_Cap al final de la segona guerra mundial, hi havia manca d'habitatges i es van transformar en urbanitzades grans \xc3\xa0rees de terres de conreu als afores de la ciutat en la d\xc3\xa8cada del 1950 i principi del 1960.\n_START_SECTION_\nDemografia\n_START_PARAGRAPH_\nAl cens del 2001 tenia 118.207 habitants, que fa un 17,5% de la poblaci\xc3\xb3 total del comtat. El 2011 hi havia censades 90.524 persones vivint a l'\xc3\xa0rea urbana de Chester, incloent Christleton, Waverton i Saltney. Es preveu que augmenti un 5% en el per\xc3\xadode del 2005 al 2021. _NEWLINE_Als estudis estad\xc3\xadstics de Chester el 94,7% es descriuen a si mateixos com a \xc2\xabblancs brit\xc3\xa0nics\xc2\xbb, l'1,3% com a \xc2\xabblancs irlandesos\xc2\xbb, el 2% \xc2\xabaltres menes de blanc\xc2\xbb, el 0,9% asi\xc3\xa0tics, el 0,7% de ra\xc3\xa7a mixta, el 0,3% xinesos, el 0,2% negres i 0,3% d'altres \xc3\xa8tnies. Altre aspecte reflectit al cens \xc3\xa9s la religi\xc3\xb3 dels seus habitants que \xc3\xa9s: 76,4% cristians, 14% ateus, 8,2% no responen, 0,7% musulmans, 0,1% sikhs, 0,1% jueus i 0,2% budistes.\n_START_SECTION_\nEconomia\n_START_PARAGRAPH_\nEl principal sector econ\xc3\xb2mic de Chester \xc3\xa9s el de serveis, i molts llocs de treball estan relacionats amb el turisme, l'administraci\xc3\xb3 p\xc3\xbablica, l'educaci\xc3\xb3, els mitjans de comunicaci\xc3\xb3, la venda al detall i els serveis financers. La ciutat rep cont\xc3\xadnuament turistes tant nacionals com internacionals._NEWLINE_A Chester hi ha un carrer comercial anomenat Rows on hi ha un edifici o galeria de botigues de dos pisos que data de l'\xc3\xa8poca medieval, probablement el m\xc3\xa9s antic d'Anglaterra. Hi ha tamb\xc3\xa9 diverses sucursals de cadenes de botigues, un mercat cobert i dos centres comercials moderns: el Grosvenor Shopping Centre i el Forum. Hi ha un pla de reformes urbanes que inclou la demolici\xc3\xb3 del Forum, a canvi es faran carrers comercials una biblioteca un aparcament, un teatre i una estaci\xc3\xb3 d'autobusos. _NEWLINE_A m\xc3\xa9s hi ha a Chester representaci\xc3\xb3 d'importants entitats financeres com: Bank of America, NFU Mutual,  HBOS plc, Virgin Money i M&S Bank. Chester t\xc3\xa9 una universitat pr\xc3\xb2pia i diversos col\xc2\xb7legis, un hospital gran, el Countess of Chester Hospital._NEWLINE_Just en el l\xc3\xadmit oest del municipi, en el districte de Broughton, hi ha una f\xc3\xa0brica d'avions, de l'empresa Airbus UK (antigament British Aerospace), que d\xc3\xb3na feina a 6.000 persones. Est\xc3\xa0 especialitzada en la fabricaci\xc3\xb3 d'ales per a avions. Al costat hi ha unes plantes de processament d'aliments del nord i l'oest: la Iceland frozen food company, situada al districte de Deeside."